Kitsas ja vähenõudlik on see "õnn ja rahuldus", millega lepivad Sirge juttude tegelased. Oma kodu, oma maja, oma perekond - neis sõnus võib peituda palju, kui suur meister neid käsiteleb palju ütlevalt. Sirge käsitlusel on need sõnad vaid rosinateks väikestele inimestele määratud õpetlikes  saiapätsikestes: Sirge "lihtsad jutud" kuuluvad naiivselt-moraalit­seva kallakuga ajaviitekirjanduse lahtrisse. Psühholoogiline külg on neis algeline, tegelaste iseloomustamine üsna jämedajooneline ja pinnaline; sügavusi autor siin ei otsi ega leia.